Invitasjon til dåp

Kjære foreldre,

gratulerer med det nyfødde barnet!

De får denne invitasjonen fordi de – eller ein av dykk – er medlemmer i Den norske kyrkja. Der de bur, høyrer de til Lommedalen kyrkjelyd.

Velkomen til dåp! Kyrkjelyden vil gjerne dele gleda med dykk og feire at eit nytt menneske får plass i kyrkja sitt store fellesskap.

Dåpen er ei ja-handling. Gud seier ja. Heilt frå første dag har Gud sagt ja til barnet dykkar.
Gud elskar alle, alltid. De seier ja. Ved døypefonten svarar de ja til at den vesle skal høyre til kyrkja og vekse opp med den kristne trua. Dette er de ikkje åleine om. Kyrkja seier også ja. Med stor glede ønskjer Lommedalen kyrkjelyd barnet dykkar velkomen som medlem i Den norske kyrkja.

Velkomen til kyrkja med barnet dykkar!

(Og så følgjer ein praktisk tekst, sjå brosjyren.)

Dåp – kva seier de ja til?

**Dåpen er ei gåve frå Gud**
Det er ikkje lett å forstå dåpen, men han er enkel å utføre. Vi auser vatn over hovudet til barnet og seier kva dåpen betyr.

Vatn er livgivande, og vatn reinsar. Slik er vatnet er eit konkret teikn på Guds omsorg.
To namn blir nemnde: namnet til barnet og Guds namn. Den døypte og Gud høyrer saman. Her og no – og til evig tid.

**Gud seier ja**

Når eit barn blir døypt, har Gud allereie sagt tydeleg ja til barnet. Gud elskar alle, alltid og utan atterhald – og vil at vi menneske skal leve med håp og tru.
Bibelen snakkar om dåpen som ein ny fødsel. Dåpsvatnet er «badet som gjenføder og fornyar ved Den heilage ande». Dåpen er ei heilag handling som gjer dette synleg for oss.
[Les kva Bibelen seier om dåp](http://baerum.kirken.no/Artikler/Nyheter/tabid/13201/ArticleId/16714/Hva-Bibelen-sier-om-dapshandlingen.aspx)

**De seier ja**

De vil at barnet skal høyre til i kyrkja, Guds verdsvide familie. De kjem med den vesle. Jesus velsigna barna. Det gjer han framleis.
Jesus døydde – og stod opp att. Det gir håp. Barnet vil kome til å trenge tilgiving. Det gir Gud. I dåpen tek vi imot alt dette.

De seier òg ja til at barnet skal få lære om den kristne trua og kva trua har å seie for livet. Dette er eit ansvar de deler med fadrane og med heile kyrkja.
[Les om fadderoppgåva](http://baerum.kirken.no/Artikler/Nyheter/tabid/13201/ArticleId/16732/Om-a-vaere-fadder.aspx)

**Kyrkja seier ja**

Når barnet blir døypt, blir det medlem i Den norske kyrkja og ein del av fellesskapet i kyrkjelyden der de bur.
Barnet vil jamleg få tilbod om å lære meir om kyrkja og trua, tilpassa alderen.
Kyrkja seier ja til å inkludere barnet dykkar i trygge og gode aktivitetar der det blir kjent med Gud, seg sjølv og andre.
[Les om trusopplæringa i Den norske kyrkja](http://baerum.kirken.no/Artikler/Nyheter/tabid/13201/ArticleId/16715/Trosoppl%C3%A6ringen-1.aspx%22%20%5Ct%20%22_blank)

**På dåpsdagen**

Presten innleier dåpen med desse orda: «Med takk og glede tek kyrkjelyden imot barnet som i dag blir døypt i Guds hus. Gud har gitt oss livet og har skapt oss til fellesskap med seg. I dåpen tek Gud imot oss og frelser oss frå synd og død. Ved Guds heilage ande blir vi sameina med Jesus Kristus i hans død og oppstode, og blir tekne inn i den kristne kyrkja.»

[Les meir om dåpshandlinga](http://baerum.kirken.no/Artikler/Nyheter/tabid/13201/ArticleId/16705/Slik-foregar-dapen-1.aspx)

I gudstenesta syng vi òg salmar som handlar om dåpen. Poesien finn ord som opnar for mysteriet:

*Fylt av glede over livets under,*

*med et nyfødt barn i våre hender,*

*kommer vi til deg som gav oss livet.*

*Større rikdom enn hva ord kan romme,*

*har du gitt oss gjennom dåpens gave.*

*Herre, la vår tro bli fylt av glede!*

Frå Svein Ellingsens kjende dåpssalme.